次韵王信州
作者：鄧肅
朝代：宋

paragraphs: 煤炱飛上天，沉沉三日霧。
銀河一壓摧，狂雨恣橫騖。
我恐鐵騎來，疾馳不納屨。
氣豪如項羽，勢猛似黥布。
瀰漫江海接高穹，石牛未洗血泥紅。
天吳八首真奇怪，咄嗟平地作銀宮。
我貧家火不星竈，赤脚滅沒泥塗中。
目斷曉風生少女，又復茅檐飛白龍。
慚愧北來王夫子，籍籍聲名滿都鄙。
朝吟千賦暮千詩，松腴亦須枯海水。
莫倚文章似孟堅，未用風流追樂天。
且以光芒破陰晦，挽回日色到桑田。
樂歲天公有嚴約，斥落旄頭沉貫索。
從公日醉三百杯，不怕西風動旗脚。